Минданао

Минданао (ағылш. Mindanao) — Филиппин топаралының оңтүстігіндегі аралдың ауданы 94,6 мың км2. Тақтатас, құмтас және базальттан түзілген, таулары аласа келеді. Әрекетті жанартаулар кездеседі. Климаты экваторлық, субэкваторлық муссонды. Жылдық жауын - шашын 1000 – 2000 мм, тауларда 4000 мм. Мәңгі жасыл және жапырағын түсіретін тропиктік ормандар өседі. Маунт – Апо, Майнит – Хот – Спрингс ұлттық саябақтары бар. Темір, алтын, мыс, көмір кендері өндіріледі. Күріш, ананас, кокос пальмасы өсіріледі. Ірі қалалары – Давао, Замбоанга.